Na temelju članka 8. stavka 1. Odluke o sufinanciranju prijevoza učenika srednjih škola smještenih u učeničke domove za školsku 2026./2027. godinu („Službeni glasnik Općine Funtana“, broj 10/26 – u daljnjem tekstu: Odluka), Jedinstveni upravni odjel Općine Funtana-Fontane raspisuje

OGLAS
za sufinanciranje prijevoza učenika srednjih škola smještenih u učeničke domove
za školsku 2026./2027. godinu

Članak 1.
Redoviti učenici srednjih škola, koji dnevno putuju od mjesta prebivališta, odnosno boravišta do mjesta škole, financiranje troškova međumjesnog javnog prijevoza ostvaruju temeljem Odluke o kriterijima i načinu financiranja troškova javnog prijevoza redovitih učenika srednjih škola za školsku godinu 2026./2027. („Narodne novine“, broj 81/26) te Odluke o sufinanciranju troškova međumjesnog javnog prijevoza za redovite učenike srednjih škola u Istarskoj županiji za školsku godinu 2026./2027. („Službene novine Istarske županije“, broj 23/26).

Članak 2.
(1) Općina Funtana-Fontane (u daljnjem tekstu: Općina) sufinancirat će troškove prijevoza redovitih učenika srednjih škola smještenih u učeničke domove koji ispunjavaju uvjete određene Odlukom, od rujna 2026. godine do lipnja 2027. godine. 
(2) Pravo sufinanciranja troškova prijevoza imaju redoviti učenici koji imaju prebivalište na području Općine i koji stvarno borave na području Općine.
(3) Prebivalište na području Općine, osim učenika, treba imati barem jedan roditelj učenika.

Članak 3.
(1) Pravo sufinanciranja troškova prijevoza ostvaruju učenici smješteni u učeničke domove na području Istarske i Primorsko-goranske županije na način da Općina sufinancira dio cijene povratne karte jednom tjedno od mjesta prebivališta do mjesta u kojem se nalazi učenički dom, i to u iznosima ovisno o relacijama sukladno članku 5. stavku 1. Odluke.
(2) Pravo sufinanciranja troškova prijevoza ostvaruju učenici smješteni u učeničke domove na području Republike Hrvatske izvan Istarske i Primorsko-goranske županije na način da Općina sufinancira dio cijene povratne karte jednom mjesečno od mjesta prebivališta do mjesta u kojem se nalazi učenički dom, i to u iznosu određenom u članku 5. stavku 2. Odluke.

Članak 4.
(1) Tjedni iznos sufinanciranja troškova prijevoza za povratnu kartu učenika smještenih u učeničkim domovima na području Istarske i Primorsko-goranske županije sukladno članku 5. stavku 1. Odluke iznosi:

	Relacija
	Iznos sufinanciranja

	Funtana-Pazin
	14,00 eura

	Funtana-Pula
	17,00 eura

	Funtana-Rijeka
	29,00 eura



(2) Mjesečni iznos sufinanciranja troškova prijevoza za povratnu kartu učenika smještenih u učeničkim domovima na području Republike Hrvatske izvan područja Istarske i Primorsko-goranske županije sukladno članku 5. stavku 2. Odluke iznosi 35,00 eura.


Članak 5.
(1) Učenici koji se zbog određenih razloga ispišu ili upišu u drugu srednju školu, odnosno učenički dom, dužni su odmah o istom obavijestiti Jedinstveni upravni odjel Općine, koji će utvrditi da li učenik i dalje ostvaruje pravo na sufinanciranje troškova prijevoza.
(2) Učenici su dužni bez odgode obavijestiti Jedinstveni upravni odjel Općine o odjavi svog prebivališta i prebivališta roditelja s područja Općine, u kojem slučaju gube pravo na sufinanciranje troškova prijevoza i to od dana odjave, te su dužni Općini vratiti novčane iznose primljene za troškove prijevoza nakon tog dana.

Članak 6.
Iznos s kojim Općina sufinancira troškove prijevoza isplaćivat će se učenicima koji ispunjavaju uvjete iz Odluke uplatama krajem svakog polugodišta školske 2026./2027. godine na transakcijski račun učenika.

Članak 7.
(1) Zahtjev za sufinanciranje troškova prijevoza učenika srednjih škola smještenih u učeničke domove (u daljnjem tekstu: zahtjev) podnosi se Jedinstvenom upravnom odijelu Općine u vremenu od 24.09.2026. do 08.10.2026. godine, na propisanom obrascu koji se može podići u Jedinstvenom upravnom odijelu Općine ili preuzeti sa službene web stranice Općine (www.funtana.hr).
(2) Zahtjevu se prilažu:
· preslika osobne iskaznice ili uvjerenje o prebivalištu učenika (ne starije od 30 dana od dana podnošenja zahtjeva),
· preslika/e osobne/ih iskaznice/a roditelja učenika,
· izvornik ili preslika potvrde škole o upisu u školsku godinu 2026./2027.,
· preslika dokaza o smještaju učenika u učeničkom domu (ugovor ili potvrda).
(3) Ukoliko je učenik maloljetan, zahtjev u njegovo ime podnosi njegov roditelj ili staratelj.
(4) Zahtjev se može dostaviti u papirnatom obliku, poštom na adresu Općine, Istarska 17, 52452 Funtana ili osobno u pisarnicu Jedinstvenog upravnog odjela Općine, ili u elektroničkom obliku (skenirana dokumentacija u PDF formatu), na e-mail funtana@funtana.hr.
(5) Zahtjev je dostavljen u roku ako je na prijemnom žigu pošte ili Općine, odnosno u zaglavlju elektroničke pošte vidljivo da je isti zaprimljen zaključno do datuma roka iz stavka 1. ovoga članka (uključujući i navedeni datum).
(6) Temeljem zaprimljenih zahtjeva Općinski načelnik donijet će Zaključak o ostvarenim pravima na sufinanciranje troškova prijevoza učenika srednjih škola smještenih u učeničke domove za školsku 2026./2027. godinu, koji će se objaviti na službenoj web stranici Općine (www.funtana.hr).

Članak 8.
Izrazi koji se koriste u ovom Oglasu, a imaju rodno značenje, odnose se jednako na muški i ženski rod.

Članak 9.
Ovaj Oglas objavljuje se oglasnoj ploči i službenoj web stranici Općine (www.funtana.hr).

Funtana-Fontane, 24. rujna 2026.

